 **SÁRBOGÁRDI HÁRSFAVIRÁG BÖLCSŐDE**

 **SZAKMAI PROGRAM**

 **2018 - 2022**

  **„Engem ne emeljen a magasba senki, ha nem tud addig tartani**

 **míg tényleg felnővök!**

 **guggoljon ide mellém, ha nem csak hallani**

 **de érteni is akar**

 **hogy közel legyen a szívdobbanásunk”**

 **(Birtalan Ferenc)**

**Közérdekű adatok**

Intézmény neve: Sárbogárdi Hársfavirág Bölcsőde

Székhelye: 7000 Sárbogárd Ady Endre út.126.

Telefon: 06-25-460-158

E-mail: bolcso.sarbogard@gmail.com

Fenntartó: Sárbogárd Város Önkormányzata

Bölcsődevezető: Zsolnainé Csajbók Éva

Működési terület: Sárbogárd város és közigazgatási területe

Az intézmény szakágazati és alaptevékenység szerinti besorolása:

Az intézmény szakágazati besorolása: **889110** Bölcsődei ellátás, **104031** Gyermekek bölcsődében és mini bölcsődében történő ellátása,**104035** Gyermekétkeztetés bölcsődében, fogyatékosok nappali intézményében

Törzskönyvi azonosítószám: **639448**

Alaptevékenység: Gyermekek napközbeni ellátása/bölcsődei ellátás

Kiegészítő szolgáltatás: Időszakos gyermekfelügyelet

Nyitva tartás: 700-1700

Férőhelyek száma: 40 fő

Az intézményünk három csoporttal működik:

**Katica csoport:** 14 fő (24 hónapos kortól- 36 hónapos korig)

**Süni csoport:** 12 fő (20 hetes kortól-24 hónapos korig)

**Pillangó csoport:**14 fő (24 hónapos kortól-36 hónapos korig)

**A bölcsődénk feladata, tevékenysége:**

A gyermekek védelméről és gyámügyi igazgatásról szóló 1997. évi XXXI. tv. értelmében alapfeladatunk a személyes gondoskodás keretein belül, a gyermekjóléti alapellátás rendszerében biztosítani a gyermekek nevelését-gondozását 20 hetes kortól 3 éves korig. Amennyiben testi vagy szellemi fejlődési szintje alapján nem érett az óvodai ellátásra, orvos nem javasolja, 4. életévét betöltését követő augusztus 31-ig tovább ellátható a bölcsődében Bölcsődénk kiemelt feladatának tekinti, hogy a gyermekek számára megteremtett szeretetteljes, biztonságos, családias légkörben, minden gyermek saját képességei szerint fejlődhessen, megtapasztalhassa az önfeledt, szabad játék örömét, élmény és fantázia világát gazdagíthassa, mely képessé teszi őt a későbbi kreatív gondolkodásra, tovább fejlődésre. Fontos számunkra a családokkal való kapcsolattartás, igyekszünk családias, kölcsönös bizalmon és megbecsülésen alapuló kapcsolatot kialakítani. . A bölcsőde a családi nevelés értékeit, hagyományait és szokásait tiszteletben tartva, lehetőség szerint erősítve vesz részt a gyermekek nevelésében-gondozásában, törekedve a gyermeki személyiség teljes kibontakoztatására, az emberi jogok és az alapvető szabadságjogok tiszteletben tartásával. Szakmai programunkat ezekre a meghatározó elvekre építettük.

**Jogszabályi háttér**

ENSZ Emberi jogok nyilatkozata ENSZ Egyezmény a gyermekek jogairól. Az Európai Tanács Miniszterek Bizottsága Rec. (2002) 8-as ajánlása a tagállamok számára a napközbeni kisgyermekellátásról. 1997. évi XXXI. törvény: A gyermekek védelméről és gyámügyi igazgatásról. 1993. évi III. törvény a szociális igazgatásról és a szociális ellátásokról. 1998. évi XXVI. törvény a fogyatékos személyek jogairól és esélyegyenlőségük biztosításáról 2011. évi CXC törvény a nemzeti köznevelésről. 235/1997. évi (XII.17.) Korm. rend. a gyámhatóságok, a területi gyermekvédelmi szakszolgálatok, a gyermekjóléti szolgálatok és a személyes gondoskodást nyújtó szervek és személyek által kezelt személyes adatokról szóló. 15/1998. (IV.30.) NM. rend a személyes gondoskodást nyújtó gyermekjóléti és gyermekvédelmi intézmények, valamint személyek szakmai feladatairól és működésük feltételeiről szóló 328/2011.(XII.29.) Korm. rend. a személyes gondoskodást nyújtó gyermekjóléti alapellátások és gyermekvédelmi szakellátások térítési díjairól és igénylésükről felhasználható bizonyítékokról. 8/2000.(VIII.4.) SzCsM rendelet a személyes gondoskodást végző személyek adatainak működési nyilvántartásáról. 9/2000.(VIII.4.) SzCsM rendelet a személyes gondoskodást végző személyek továbbképzéséről és a szociális szakvizsgáról. 62/2011.(VI.30.) VM rendelet a vendéglátó ipari termékek előállításának és forgalomba hozatalának élelmiszerbiztonsági feltételeiről. 37/2014.(IV.30.) EMMI rendelet a közétkeztetésre vonatkozó ajánlásokról • 6/2016.(III.24.) EMMI rendelete a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendelet módosításáról

**Bölcsődénkről:**

Sárbogárd város Fejér megye déli részén, a Mezőföld szívében helyezkedik el. a városban több nevelési oktatási intézmény működik köztük a Sárbogárdi Hársfavirág Bölcsőde.

A közel száz éves épület „Rektoris” villának épült, majd a II .világháború után Katona tiszti klubként funkcionált,1952-től már bölcsődeként üzemelt .A 80-as években műemlékké nyilvánították az épületet. A nyolcvan férőhellyel működő intézményt fokozatosan csökkentették,1997-ben 20 fős , majd 2010-ben 26 fős létszámban határozták meg a bölcsőde befogadóképességét. Az épületben védőnői szolgálat is működött,2017. júniusáig .Az intézmény a fő út vonal mentén, jól megközelíthető helyen(saját parkoló nélkül)helyezkedik el. A közelben Rendelőintézet, Óvoda, Rendőrkapitányság, Gyógyszertár található.

**Ellátandó terület**

A lakosság igényeinek megfelelően látja el a város valamint a hozzá tartozó közigazgatási területeken élő kisgyermekes családokat.

**Igénybevétel módja:**

A szülők egész évben jelentkezhetnek a következő nevelési évre, bölcsődei jelentkezési lap kitöltésével,amelyet a bölcsődevezető részére nyújtanak be a jelentkezők. A döntésről felvételi határozat készül, amelyről a szülők postai v. elektronikus formában értesülnek. A szülők, a döntés ellen 15 napon belül fellebbezéssel élhet a bölcsődevezető v. a fenntartó felé.

A bölcsődei felvétel rendje:

A bölcsődei nevelési év szeptember 1-jétől a következő év július 31-ig tart. Bölcsődébe felvehető: minden olyan kisgyermek, akinek szülei, nevelői, gondozói valamilyen ok miatt nem tudják biztosítani a napközbeni ellátást. Előnyben kell részesíteni a felvételi eljárás során azon kisgyermeket, akinek szociális- vagy egyéb ok miatt egészséges fejlődése érdekében szükséges a bölcsődei nevelés, gondozás. A bölcsődei felvétel során előnyben kell részesíteni azt a rendszeres gyermekvédelmi kedvezményre jogosult gyermeket. Akinek szülője vagy más törvényes képviselője igazolja, hogy munkaviszonyban vagy munkavégzésre irányuló egyéb jogviszonyban áll. Védelembe vétel eseten a települési önkormányzat jegyzője kötelezi a szülőt, hogy folyamatosan vegye igénybe a gyermekek napközbeni ellátását. A gyermek bölcsődébe történő felvételét a szülő hozzájárulásával - a körzeti védőnő, a házi gyermekorvos vagy a háziorvos, a család és gyermekjóléti szolgálat, a gyámhatóság is kezdeményezheti. A bölcsődei nevelés a családi neveléssel együtt, azt kiegészítve szolgálja a gyermek fejlődését.

**A bölcsőde nyitva tartása:**

A bölcsőde nyitvatartási idejét a fenntartónak kell meghatároznia figyelembe véve a bölcsődébe járó gyermekek szüleinek munkakezdését és befejezését, valamint a bölcsődéből a munkahelyre, illetve a visszautazás időtartamát. Bölcsődénk, munkanapokon a reggel 7 órától délután 17 óráig tart nyitva a fenntartó döntése alapján. A bölcsőde nyári nyitvatartási rendjét a fenntartó hagyja jóvá, intézményünkben augusztus 01-31-ig határozza meg. A fenntartó minden év március 1-ig tájékoztatja a szülőket a bölcsőde nyári nyitvatartási rendjéről.

**Bölcsődék Napja**

A bölcsődében április 21-e, ha az heti pihenőnapra vagy munkaszüneti napra esik, az azt követő legközelebbi munkanap, minden évben nevelés-gondozás nélküli munkanap. A szülőket március 1-jéig tájékoztatni kell a nevelés-gondozás nélküli munkanapról.

**A bölcsődei ellátás megszűnik:**

Az óvodai nevelésre nem érett gyermek esetén, ha a gyermek a harmadik életévét betöltötte, de testi vagy szellemi fejlettségi szintje alapján még nem érett az óvodai nevelésre és óvodai jelentkezését a bölcsőde orvosa nem javasolja, bölcsődében gondozható negyedik életévének betöltését követő augusztus 31-ig. A sajátos nevelési igényű gyermek bölcsődei nevelésben, gondozásban legfeljebb annak az évnek az augusztus 31. napjáig vehet részt, amely évben a hatodik életévét betölti.

Ha a harmadik életévét január 1-je és augusztus 31-e között tölti be, az adott bölcsődei nevelési év végéig, ha szeptember 1-je és december 31-e között tölti be, a következő bölcsődei nevelési év végéig.

Meg kell szüntetni annak a gyermeknek az ellátását, aki a bölcsőde orvosának szakvéleménye szerint egészségi állapota miatt bölcsődében nem gondozható, illetőleg magatartászavara veszélyezteti a többi gyermek fejlődését.

**A gyermekek jogai, a szülők jogai és kötelezettségei:**

**A gyermek joga,hogy…**

segítséget kapjon a saját családjában történő nevelkedéséhez,személyiségének kibontakoztatásához a fejlődését veszélyeztető helyzet elhárításához,a társadalomba való beilleszkedéséhez.

tartós betegség esetén a fejlődését és személyisége kibontakozását segítő, különleges ellátásban részesüljön a fejlődésére ártalmas környezeti és társadalmi hatások, valamint az egészségére káros szerek ellen védelembe részesüljön.

személyét megbecsüljék,emberi méltóságát,személyi jogait tiszteletben tartsák.

védelemben részesüljön a bántalmazással/fizikai, szexuális v. lelki erőszakkal az elhanyagolással szemben.

a hátrányos megkülönböztetés minden formájától mentes nevelésben-gondozásban részesüljön szeretetteljes környezetben.

**A szülő(törvényes képviselő)joga,hogy…**

tájékozódjon a bölcsődei ellátásról

válassza meg a bölcsődét,melyre gyermeke nevelését-gondozását bízza

megismerje a nevelés-gondozás módszereit,a gyermekcsoportok életét napirendjét,a saját gyermeke ellátásával kapcsolatos személyi és tárgyi feltételeket,gyermekéről vezetett dokumentumokat.

tájékoztatást , tanácsot kérjen a bölcsődei szakemberektől.

véleményt, észrevételt,javaslatot tegyen az ellátással kapcsolatban,akár érdekképviselet útján is gyakorolhatja-e jogát.

személyét megbecsüljék,emberi méltóságát, személyiségi jogait tiszteletben tartsák.

**A szülő(törvényes képviselő) kötelessége,hogy…**

gyermekével együttműködjön,emberi méltóságát tiszteletben tartsa.

gyermekét az őt érintő kérdésekről tájékoztassa,igényeit,véleményét figyelembe vegye.

együttműködjön a gyermeke ellátásában közreműködő személyekkel,szervekkel hatóságokkal.

gyermeke jogainak érvényesítése érdekében megtegye a szükséges intézkedéseket.

betartsa az intézmény házirendjét.

a fizetendő térítési díjakat a megadott időpontban rendezni szíveskedjék.

**tartsa tiszteletben a bölcsődei dolgozók emberi méltóságát és személyiségi jogait!**

**Időszakos gyermekfelügyelet**

2007. szeptember 1-től működik a bölcsődében a gyermekek számára a szülő által igényelt alkalommal és időtartamban a normál bölcsődei csoport üres férőhelyein. A szolgáltatást igénybe vevők elfoglaltságuk idejére (alkalmi munka ,tanfolyam, bevásárlás…).az intézmény a gyermekek életkorának megfelelő, örömteli nyugodt játékot, fejlesztési lehetőséget biztosít családias környezetben szakképzett kisgyermeknevelők közreműködésével.

A Gyvt.42.§(4) bekezdése szerint a szolgáltatásokért külön térítési díj kérhető. Ez az összeg jelenleg 300ft/óra.

A szolgáltatásból befolyó összeg az Önkormányzat Gazdasági Osztálya felé kerül elszámolásra.

**Szülői támogatás**

A 2010-ben szülői segítséggel kialakított sószobát folyamatosan igénybe vették gyermekeink. Rendszeres használatával próbáljuk megelőzni a légúti betegségek kialakulását. A működéséhez szükséges sóoldatot a szülők hozzájárulásával sikerül biztosítanunk.

**Személyi feltételek:**

Intézményünk alapfeladatainak ellátásához személyi feltételek adottak.

1 fő bölcsődevezető főiskolai végzettséggel

1 fő kisgyermeknevelő főiskolai végzettséggel

5 fő kisgyermeknevelő középfokú végzettséggel

2 fő bölcsődei dajka

1 fő szakácsnő

1 fő élelmezésvezető napi 8 órában

1 fő bölcsőde orvos megbízási szerződéssel, havi 4 órában gyermekcsoportonként.

**Egészségügyi ellátás:**

Az intézmény dolgozói évente rendszeresen munkaköri alkalmassági vizsgálatokon vesznek részt. A vizsgálatokat végző orvossal határozatlan idejű szerződésben állunk.

**A Szakmai dolgozók továbbképzési kötelezettsége:**

A 9/2000.(VIII.4.) SzCsM rendelet 15. § (3) alapján a gondoskodást nyújtó intézmény vezetője éves továbbképzési tervet készít. A továbbképzési tervcélja, hogy hatékonyan támogatható legyen a kisgyermeknevelők tudásának, képességeinek, készségeinek fejlesztése, alakítsa, fejlessze az elkötelezettségüket a hivatás iránt, segítse a nevelés-gondozás céljaival, az intézményi célokkal való azonosulást. A Bölcsőde szakdolgozói létszámának tekintetében a továbbképzési programon résztvevők létszámát a zavartalan ellátás biztosítása mellett kell meghatározni. A továbbképzési időszak tartama **négy évre változott.** A rendelet szerint 2018. július 1-jén továbbképzésre kötelezett továbbképzési időszaka **2018. július 1-jén egységesen újrakezdődött.** A pontszerző időszak hossza fix, ha a továbbképzési kötelezettség a továbbképzési időszak vége előtt teljesül, az új továbbképzési időszak csak az előírt továbbképzési időszak letelte után indul.

**Hármas felépítésű képzési rendszer**

A továbbképzésre kötelezettnek a továbbképzési kötelezettsége teljesítéséhez kötelező továbbképzés, kötelező munkakörhöz kötött vagy választható továbbképzés teljesítésével. A **kötelező továbbképzés** a teljes ágazat tekintetében szükséges, lényeges és általános alapkompetenciák megszerzésére irányul, összességében a teljes pontszerzési kötelezettség 20%-át ebben a formában kell megszerezni. A **munkakörhöz kötött továbbképzés** egy adott munkakörhöz, illetve az adott munkakör esetében érintett ellátotti csoportokhoz kapcsolódó speciális, módszer specifikus ismeretek megszerzésére irányul. A munkakörök szerinti bontást a Tszr. 1/A. melléklete tartalmazza, ezek illeszkednek a szakmai rendelet 2. mellékletében a személyi feltételeknél alkalmazott munkakörökhöz, ebben a formában a képzési pontok legalább 40%-át kell teljesíteni. A harmadik kategória, a **választható továbbképzés** olyan szakmai továbbképzés, amely az egyéni érdeklődés figyelembevételével az önismeret, az egyéni kompetenciák vagy egyéb speciális ismeretek megszerzését célozza, értelem szerűen ez a fennmaradó képzési pontok (maximum 40%) megszerzésére szolgál.


### Helyettesítés rendje

A bölcsődevezető tartós távolléte esetén a helyettesítésről, a fenntartó intézkedik. Tartós távollétnek a 2 hét, illetve ennél hosszabb időtartam minősül.

A kisgyermeknevelő hiányzása esetén a társ-kisgyermeknevelő helyettesíti, napközbeni, 8.00-16.00 óráig tartó munkabeosztással.

### A bölcsődei dajka hiányzása esetén a műszakváltó-társ helyettesíti, napközbeni, 8.00-16.00 óráig tartó munkabeosztással.

### Továbbképzéseken való részvétel lehetőségét belső helyettesítéssel oldjuk meg az intézményben.

### Finanszírozás

A 9/2000.(VIII.4.) SzCsM rendelet 15.§(3) alapján a munkáltató köteles a továbbképzés részvételi díját finanszírozni.

### Mentesülés

### A személyes gondoskodást végző személy mentesül a továbbképzési kötelezettség alól, ha a reá irányadó öregségi nyugdíjkorhatár eléréséhez öt évnél rövidebb idő van hátra, a képesítés megszerzése alól jogszabályilag mentesül.

A munkájára igényes szakember a továbbképzéseken való részvételen felül is rendszeresen képezi magát. Ehhez a bölcsőde biztosítja a szakmai folyóiratok beszerzését, jogszabályokat értelmező kiadványokat, Internet használatának lehetőségét. Az önképzés a kisgyermeknevelő szakmai felkészültsége gyarapításának, képességei fejlesztésének személyes elhatározáson alapuló, nem szervezett formája. Módja a publikációk feldolgozása, mások tapasztalatainak megfigyelése.

**Pedagóguséletpálya kiterjesztése a bölcsődei dolgozókra**

A kormány 2016. január 1-től kiterjesztette a pedagógus életpálya-modellt a bölcsődékben dolgozó felső fokú végzettségű kisgyermeknevelőkre és szakdolgozókra. Jelenleg 1 fő rendelkezik főiskolai végzettséggel, valamint 1fő kezdte meg tanulmányait a Pécsi Tudományegyetem Kultúratudományi Pedagógusképző és Vidékfejlesztési Kar Csecsemő és Kisgyermeknevelő szakon. A jelenleg középfokú végzettséggel rendelkező kisgyermeknevelőket szeretném továbbra is ösztönözni hogy diplomát szerezzenek, ezáltal újabb ismeretekkel bővíthetnék meglévő szakmai tudásukat és bekapcsolódhatnának a pedagóguséletpálya-modellbe.

**Tárgyi feltételek**

**A bölcsőde rendelkezésére álló játékkészlete**

Alapjátékok (minden csoportnak biztosított)

Konstruáló játékok (minden csoport számára biztosított és változatos)

Nagymozgásos játékeszközök (hiányos, elhasználódott az eszközök pótlásra szorulnak ,a fejlesztő eszközök költségesek)

Homokozó játékok , használati eszközök ,könyvek, húzogató-tologatható eszközök(biztosított és változatos)

Alkotó játék eszközei (évente pótolni kell)

Zenei nevelést biztosító eszközök (egy csoportnak biztosított)

**Szülőkkel való kapcsolattartás**

Beiratkozás: személyes tájékoztatást nyújtunk a felvétel rendjéről , bölcsődei” életről”

Családlátogatás: a kisgyermeknevelők első találkozása a kisgyermekkel az otthonában a beszoktatást megelőzően.

Beszoktatás: A kisgyermek és szülő igényeihez igazodva zajlik

Családi Nap: Közös játék , kikapcsolódás, programok (kisgyermeknevelők szervezésével)

Szülői értekezlet: Nevelési évben 2 alkalommal kerül megszervezésre

Szülő csoportos beszélgetés: Nevelési évben 2 alkalommal tartunk (egy adott témából felkészülve)

Fogadóóra: intézményvezető heti 1 alkalommal , kisgyermeknevelő havonta, előre egyeztetett időpontban fogadjuk az érdeklődő szülőket.

Napi kapcsolat: a gyermek reggeli bevételekor illetve délután a hazaadáskor.

Üzenő/családi füzet: Negyed évente a gyermek fejlődéséről ad felvilágosítást/ szülők felé közlendőket tartalmaz

Faliújság, facebook zárt bölcsődés csoport (fényképek, aktuális közlendők)

Érdekképviseleti fórum működik az intézményben

**Kapcsolattartás intézményekkel**

Folyamatos a kapcsolattartás a Sárbogárdi Egyesített Szociális Intézmény/ **Család és** **Gyermekjóléti Központ** kollégáival. Az évenként megrendezett esetmegbeszéléseken lehetőség nyílik a szakmai kérdések megbeszélésére.

**Védőnői Szakszolgálat** kollégáival

**Népegészségügyi és Tisztiorvosi Szolgálat** (az ellenőrzések gördülékenyen zajlanak)

**Óvoda/tagintézményei:** A szeptemberben óvodai nevelésbe kerülő gyermekeket a kisgyermeknevelők átkísérik a Zengő óvodába. Intézménylátogatásra invitáljuk az óvónőket hogy találkozhassanak a leendő óvodásokkal.

**Környékbeli Bölcsődékkel:** Szakmai tanácskozás, értekezletek (Enying ,Székesfehérvár)

jó a kapcsolat ,segítjük egymás munkáját.

**Fejér Megyei Pedagógiai Szakszolgálat Sárbogárdi kirendeltsége:** jelzőrendszer vagyunk, részt veszünk a korai felismerésben. Helyiséget biztosítunk a lehetőségekhez mérten az intézménybe érkező gyógypedagógusok foglalkozásainak elvégzéséhez.

**Bölcsődei térítési díj**

Jogszabályi háttér:

2015. szeptemberétől ingyenes a gyermekek étkeztetése, ha a következő kritériumoknak megfelel:

Családjában az egy főre jutó jövedelem nem haladja meg a nettó minimálbér 130%-át

Rendszeres gyermekvédelmi kedvezménybe részesül

Tartós betegség vagy fogyatékkal élő gyermek

Egészséges , de a családjában nevelkedő testvére tartós beteg vagy fogyatékkal él

Három vagy több gyermek a családban

Nevelésbe vett gyermek (Gyámhatóság)

A bölcsődében napi négyszeri étkezés biztosított (reggeli ,tízórai ,ebéd , uzsonna)

Étkezési díj mértéke 2017. szeptember 1-től **: 406 Ft/nap**

**Konyha**

A bölcsődei konyha működési engedélye, HACCP rendszere határozatlan időre szól. 40 fő kiszolgálására engedélyezett a főzőkonyha. A feladatokat a szakácsnő látja el. Kizárólag a gyermekek részére főz. Napi négy órában az élelmezésvezető konyhai kisegítő munkát végez a szakácsnő hiányzása esetén helyettesíti munkakörében a munkaköri leírásban rögzítettek szerint. Az ételek ,a kisgyermek számára megfelelő tápanyag/vitamin összetétel figyelembevételével készülnek, amit a Népegészségügyi Osztály, bölcsőde orvos is ellenőriz. Igyekszünk a fokozott higiénia betartása mellett a gazdaságosságra az igényességre törekedni.

A bölcsőde dolgozói HACCP vizsgával rendelkeznek melynek, érvényessége két évre szól.

**TAJ alapú nyilvántartás**

A Nemzeti Rehabilitációs és Szociális Hivatal 2012 márciusától kötelezővé tette az ilyen irányú nyilvántartást, amit napi rendszerességgel végzünk.

**Diák közösségi munka**

A Nemzeti köznevelésről szóló 2011.évi CXC. törvény szerint az érettségi bizonyítvány kiadásának feltétele,50 óra közösségi szolgálat elvégzésének igazolása. Együttműködési megállapodást kötünk az érintett intézménnyel és meghatározott időtartamban fogadjuk a diákokat az iskolai szünetek ideje alatt.

**Bölcsőde rendezvényei**

* Őszi „szöszmötölő (őszi termések gyűjtése, kreatív kézműveskedés )
* Állatok Világnapja október 04.(kisállat simogatás)
* Mikulás” várás”(decemberben)
* Adventi készülődés/Karácsonyfa díszítés a gyermekekkel, ajándékozás (decemberben)
* Farsangi mulatság (februárban)
* Zászlótűzés a Sárbogárdi Emlékműnél az 1848-as Forradalomra emlékezve
* Húsvéti készülődés (áprilisban) tojás festés /”nyuszi simogatás”
* Víz Világnapja (március 22.) vizes játékos kísérletek (hideg-meleg), horgászjáték
* Bölcsődék Napja (április 21.) nevelés-gondozás nélküli munkanap
* Föld Napja (április 22.) kertészkedés/virágültetés
* Anyák Napja (májusban) közös ajándékkészítés az édesanyáknak
* Családi-gyermeknap (Nyílt nap, programok…)
* Születésnaposok felköszöntése az év folyamán (egyénileg saját csoportban)
* Óvodai nevelésbe távozó gyermekek búcsúztatása július végén („Ballagó tarisznya” ajándékozása).

 **A bölcsődei nevelés alapelvei**

**A család rendszerszemléletű megközelítése**.

 A család rendszerszemléletű megközelítése értelmében a bölcsődei nevelésünkben elsődleges szempont a család működésének megismerése, megértése. A rendszerszemlélet lényege, olyan komplex látásmód alkalmazása, amely nem csak a kisgyermeket, hanem a családot is kiindulópontnak tekinti. Az interakciós mintákat a kisgyermek visszatükrözi, ezáltal képet kaphatunk a család erősségeiről és gyengeségeiről.

 Az erősségek hangsúlyozása által a szakember hozzájárulhat a család életminőségének javításához.

**A koragyermekkori intervenciós szemlélet befogadása**

A koragyermekkori intervenció magában foglal minden olyan tevékenységet, amely a

kisgyermek sajátos szükségleteinek meghatározását és figyelembevételét szolgálja. A

bölcsődénk funkcióját tekintvealkalmas színtér a koragyermekkori intervenció szemléletének

alkalmazására. Ennek értelmében a kisgyermeknevelőink feladata az esetlegesen felmerülő

fejlődésbeli lemaradások, megtorpanások felismerése és jelzése.

**A családi nevelés elsődleges tisztelete**

A kisgyermek nevelése a család joga és kötelessége. A bölcsődénk a családi nevelés értékeit,

hagyományait és szokásait tiszteletben tartva és azokat erősítve vesz részt a gyermekek nevelésében. Mindezek értelmében a szülők számára lehetővé tesszük a tevékeny, különböző

szinteken és módokon megvalósuló bekapcsolódást a bölcsődénk életébe.

**A kisgyermeki személyiség tisztelete**

A kisgyermek egyedi, megismételhetetlen, mással nem helyettesíthető egyéni

szükségletekkel rendelkező, fejlődő személyiség. Különleges védelem, bánásmód illeti meg.

A bölcsődei nevelésünk a gyermeki személyiség teljes kibontakoztatására, a személyes, a

szociális és a kognitív kompetenciák fejlődésének segítésére irányul az alapvető gyermeki

jogok tiszteletben tartásával. Fokozott figyelmet fordítunk az etnikai, kulturális, vallási,nyelvi, nemi, valamint fizikai és mentális képességbeli különbözőségek iránti tolerancia kialakítására.

**A kisgyermeknevelő személyiségének meghatározó szerepe**

A bölcsődei nevelésünkben a korosztály életkori sajátosságaiból adódóan meghatározó a

kisgyermeknevelő szerepe, aki személyiségén keresztül hat a kisgyermekre és a családra. A

feladatok színvonalas megvalósítására megfelelő szakmai kompetenciával és identitással,

kellő önismerettel, magas szintű társas készségekkel bíró szakember képes. Ebből adódóan a

kisgyermeknevelők felelősek a szakmai tudásuk szinten tartásáért, gyarapításáért, szakmai

kompetenciáik fejlesztéséért.

**A biztonság és a stabilitás megteremtése**

A kisgyermek egyéni igényeitől függő, bölcsődénkben történő beszoktatásra, adaptációs

időszakra úgy tekintünk, mint a kisgyermek elveszett biztonságának újrateremtésére.

A kisgyermek személyi és tárgyi környezetének állandósága („saját kisgyermeknevelő”

-rendszer, csoport és helyállandóság) növeli az érzelmi biztonságot, alapul szolgál a tájékozódáshoz, a jó szokások kialakulásához. A napirend folyamatosságából, az egyes

mozzanatok egymásra épüléséből fakadó ismétlődések tájékozódási lehetőséget, stabilitást, kiszámíthatóságot eredményeznek a napi események sorában, növelik a gyermek

biztonságérzetét.

**Fokozatosság megvalósítása**

A fokozatosságnak a bölcsődei nevelésünk minden területét érintő bármely változás esetén

érvényesülnie kell. A kisgyermek új helyzetekhez való fokozatos hozzászoktatása segíti

alkalmazkodását, a változások elfogadását, az új dolgok, helyzetek megismerését, a jó

szokások kialakulását.

**Egyéni bánásmód érvényesítése**

A kisgyermek fejlődéséhez alapvető feltétel a kisgyermeknevelő elfogadó, empatikus, hiteles

nevelői magatartása. A bölcsődei nevelésünkben figyelembe vesszük a kisgyermek spontán

érésének, egyéni fejlődésének ütemét, a pillanatnyi fizikai és pszichés állapotát ,kompeten-

ciáját, nemzetiségi/etnikai, kulturális és vallási hovatartozását. A fejlődés ütemét mindig magához a gyermekhez viszonyítva kell megítélni. Minden új fejlődési állomásnak kiindulópontja maga a gyermek. Ezért fontos, hogy a bölcsődénkbe járó kisgyermekek

mindegyike egyéni szükségleteihez igazodó mértékben részesüljön érzelmi biztonságot nyújtó

gondoskodásban és támogatásban.

**Gondozási helyzetek kiemelt jelentősége**

A gondozási helyzetek a kisgyermeknevelő és a kisgyermek interakciójának bensőséges,

intim helyzetei .A gondozási helyzetek megvalósulása során a nevelésnek és a gondozásnak elválaszthatatlan egységet kell alkotnia. A gondozás minden helyzetében nevelés folyik, a nevelés helyzetei, lehetőségei nem korlátozódhatnak a gondozási helyzetekre. A fiziológiás szükségletek kielégítése megteremti a magasabb rendű szükségletek kielégítésének feltételeit .

**A gyermeki kompetenciakésztetés támogatása**

A korai életévekben alapozódnak meg a kognitív, érzelmi és társas kompetenciák, ezért

támogatásuk kiemelt jelentőséggel bír a bölcsődei nevelésünkben. Biztosítjuk annak a

lehetőségét, hogy a kisgyermek a játékon, a gondozási helyzeteken és egyéb tevékenységeken

keresztül ismeretekhez, élményekhez, tapasztalatokhoz jussanak, átélhesse a spontán tanulás

örömét, megerősödjön benne a világ megismerésének vágya. Kíváncsiságának fenntartásával,

pozitív visszajelzések biztosításával segítjük az önálló kezdeményezéseit, megteremtve ezáltal

az egész életen át tartó tanulás igényének, folyamatának biztos alapjait.

  **A bölcsődei nevelés főbb színterei**

Alapvető szempont, hogy a bölcsődei élet a kisgyermek számára élményt nyújtó, részvételre

motiváló, tanulási tapasztalatokat biztosító legyen. Valamennyi tevékenység, élethelyzet, alakításának módszertani alapja az egyéni bánásmód érvényesítése, a gyermek pozitív önállósági törekvéseinek, önértékelésének erősítése.

**Tanulás**

A teljesítményelváráshoz kötött, erőltetett ismeretgyarapításnak a bölcsődénkben nincs helye.

Tanulás, minden olyan tapasztalat, illetve információszerzési folyamat, amely tartós változást

idéz elő a viselkedésben, illetve a gondolkodásban, valamint elősegíti, hogy a gyermek

megismerje önmagát és környezetét. A tanulás a gyermek korából és fejlettségéből adódó

tevékenységekbe ágyazottan történik. A tanulás legfontosabb irányítója a személyes

kíváncsiság, az érdeklődés .A kisgyermekkori tanulás színterei a természetes élethelyzetek: a gondozás és a játék, a felnőttel és a társakkal való együttes tevékenység és a kommunikáció. A tanulás formái az utánzás, a spontán játékos tapasztalatszerzés, a kisgyermeknevelő gyermek interakcióból származó ismeretszerzés és szokáskialakítás. A kisgyermeknevelőnek

a sajátos nevelési igényű gyermekek esetében szem előtt kell tartania, hogy náluk más jellegű és hosszabb időt vesz igénybe a tanulási folyamat .A beszéd a kisgyermekkori tanulás nagyon fontos eleme. A kommunikatív képességek fejlődésének feltételei a biztonságos és támogató környezetben zajló felnőtt-gyermek és gyermek- gyermek interakciók. Figyelembe kell venni azoknak a gyermekeknek a nyelvi szükségleteit, akiknek nem a magyar az anyanyelvük.

**Gondozás**

A gondozás bensőséges interakciós helyzet a kisgyermeknevelő és gyermek között, amelynek

elsődleges célja a gyermek fizikai, testi szükségleteinek maradéktalan kielégítése.

A személyes és a szociális kompetenciák kialakulásának egyik feltétele, hogy a gyermek

csecsemőkortól kezdve aktív részese legyen a gondozási helyzetekben. Sikeres próbálkozásait a felnőtt megerősítéssel, dicsérettel jutalmazza, ami növeli az együttműködési kedvet. A gondozási helyzetekben sem érvényesülhet teljesítményelvárás. Lényeges, hogy elegendő idő álljon rendelkezésre, mivel az egyes mozzanatok megtanulása gyakorlást igényel. A felnőttel való kommunikáció érzelmi töltése, a kisgyermeknevelőnek a gyermekről adott jelzései kihatnak az önelfogadásra, a személyiség egészséges alakulására. A gondozás minősége jelentős mértékben befolyásolja a szokások kialakulását és az önállósodás folyamatát.

**Játék**

A játék a gyermekkor legfontosabb tevékenysége, ami segít a világ megismerésében és

befogadásában, elősegíti a testi, értelmi, érzelmi és szociális fejlődést. A kisgyermeknevelő a

játék feltételeinek (megfelelő hangulat, hely, idő, eszközök) biztosításával és nevelői

magatartásával támogatja az elmélyült, nyugodt játéktevékenységet, a kreativitást. A

kisgyermeknevelő a gyermek igényeitől és a helyzettől függően kezdeményez, esetenként

mintát nyújt, szerepet vállal a játékban, annak tartalmát ötleteivel, javaslataival színesíti. A

játék ad elsősorban lehetőséget a társas kapcsolatok alakulására. A kisgyermeknevelővel, a

többi gyermekkel való együttlét örömforrás a kisgyermek számára, a társak viselkedése

mintát nyújt, segítve a szociális képességek fejlődését.

**Mozgás**

A csecsemő és kisgyermekkor az alapvető mozgásformák kialakulásának és fejlődésének

időszaka. A kisgyermekek mozgásigénye rendkívül nagy, számukra örömforrás a mozgás.

Ezért a szobában és az udvaron is biztosítani kell a minél nagyobb mozgásteret mozgásfejlesztő játékokat. A játékeszközökkel szemben elvárás, hogy felkeltsék az érdeklődést, fenntartsák a mozgásaktivitást és használatuk biztonságos legyen .Biztosítani kell a környezet balesetmentességét és a veszélyforrások kiküszöbölését. Csecsemőknek olyan játszóhelyet biztosítunk, amely védett, de elegendő hely áll rendelkezésre, például: hempergő, elkerített szobasarok. A nagymozgásos játékokra a szabadban, az udvaron több lehetőség nyílik, mint a szobában. Minél változatosabb mozgásra van lehetősége a kisgyermekeknek, annál nagyobb örömüket lelik a játékban .A mozgásfejlesztő eszközök használata során a kisgyermekek szabadon próbálhatják, végezhetik az egyes mozgásformákat, fejlődik mozgáskoordinációjuk, harmonikussá válik a mozgásuk. Az önállósági törekvések támogatása során a gondozási műveletekben való aktív részvétel lehetőséget ad a praktikus mozgások gyakorlására, finomítására.

**Mondóka, ének**

A bölcsődei ellátásunk sokrétű zenei élmény átélésére, tapasztalatszerzésre ad lehetőséget a

környezet hangjainak megfigyelése, a kisgyermeknevelő ének és beszédhangja, spontán

dúdolgatása, ritmusos szövegmondása, a dallam és ritmushangszerek hallgatása, megszó-

laltatása, a közös éneklés. A kisgyermek életkori sajátosságaihoz, egyéni fejlettségéhez, érzelmi, hangulati állapotához igazodó, felelősséggel kiválasztott és alkalmazott játékos mondókák, gyermekdalok, népdalok és értékes zeneművek felkeltik a kisgyermek érdeklődését, formálják esztétikai érzékenységét, zenei ízlését, segítik a hagyományok megismerését és folyamatos ápolását. A személyes kapcsolatban, játékhelyzetekben átélt mondókázás, éneklés, zenehallgatás pozitív érzelmeket kelt, örömélményt, érzelmi

biztonságot ad a kisgyermeknek. Az ismétlődések, a játékos mozdulatok megerősítik a zenei

élményt, a zenei emlékezetet. Érzelmi alapon segítik az anyanyelv, a zenei anyanyelv

elsajátítását, a személyiség fejlődését, hozzájárulnak a kisgyermek lelki egészségéhez,

valamint a csoportban a derűs, barátságos légkör megteremtéséhez. A bölcsődénkben a zenei

nevelés eredményes megvalósítása lehetőséget nyújt a kisgyermek további zenei fejlődésére.

**Vers, mese**

A vers, mese nagy hatással van a kisgyermek érzelmi és értelmi fejlődésére (ezen belül a

beszéd, a gondolkodás, az emlékezet és a képzelet fejlődésére), valamint a szociális

fejlődésre. A versnek elsősorban a ritmusa, a mesének pedig a tartalma hat az érzelmeken

keresztül a személyiségre. A verselés, mesélés, képeskönyv nézegetés bensőséges

kommunikációs helyzet, így egyszerre feltétele és eredménye a kisgyermek alapvető érzelmi

biztonságának. A gyermek olyan tapasztalatokra, ismeretekre tesz szert, amelyeknek

megszerzésére más helyzetekben nincs lehetősége. A közös mesélés élménye segíti az aktív

szókincs kialakulását és a világról való ismeretek megszerzését.

**Alkotó tevékenységek**

Az öröm forrása maga a tevékenység az érzelmek feldolgozása és kifejezése, az önkifejezés nem annak eredménye. A kisgyermek alkotásának elismerésével és megbecsülésével a kisgyermeknevelőink segítik az alkotó tevékenységek iránti érdeklődés fenntartását alkotásból fakadó öröm személyiségfejlődésre gyakorolt pozitív hatásainak érvényesülését.

A leggyakoribb alkotó tevékenységi formák a bölcsődénkben: gyöngyfűzés, nyomhagyó

eszközök használata, firkálás, gyurmázás, ragasztás, gyűrés, tépés, ujjfestés vagy vastag

ecsettel festés. Ezeket a kisgyermeknevelők külön tervezik, és készítik elő.

**Egyéb tevékenységek**

Ezek a tevékenységek valamilyen élethelyzet közös előkészítéséhez és megoldásához, a

környezet aktív megismeréséhez, az egymásról és a környezetről való gondoskodáshoz

kapcsolódnak . Az öröm forrásai az „én csinálom” élményének, az együttességnek, a közös munkálkodásnak és a tevékenység fontosságának, hasznosságának átélése. A kisgyermekek bármikor bekapcsolódhatnak, és bármikor kiléphetnek, az önkéntesség nagyon fontos, a tevékenykedés nem lehet feladat. Ezek a helyzetek lehetőséget nyújtanak az együttműködésre, a feladatok megosztására, ok okozati összefüggések felfedezésére, megértésére.

 **A bölcsődei nevelés megvalósításának a feltételei**

**„Saját kisgyermeknevelő”- rendszer** A kisgyermeknevelőink a bölcsődei nevelésünk szakembere, akik személyiségükkel, nevelői attitűdjükkel mintát jelentenek a családok és a gyermekek számára egyaránt. A „saját kisgyermeknevelő”- rendszer a biztonság és a stabilitás megteremtésének szabályán alapul. A csoport vagy a csoport gyermekeinek egy része tartozik közvetlenül egy kisgyermeknevelőhöz. A „saját kisgyermeknevelő” szoktatja be a gyermeket a bölcsődébe, és a bölcsődébe járás egész időtartama alatt ő a kisgyermek nevelője. Ő kíséri figyelemmel a kisgyermek fejlődését, tartja számon az egyes fejlődési állomásokat, vezeti az ehhez kapcsolódó szakmai dokumentációt és felelősséggel tartozik a rábízott gyermekekért. A „saját kisgyermeknevelő”- rendszerben több figyelem jut minden gyermekre, számon lehet tartani a gyermekek egyéni igényeit, problémáit, szokásait, elsősorban a „saját kisgyermek-

nevelő” segíti át őket a bölcsődei élet során adódó nehézségeken. **Gyermekcsoportok szervezése**

A bölcsődénkben a gyermekcsoportok létszáma jogszabály által meghatározott. Az előírtnál magasabb csoportlétszám nem fogadható el, mivel a minőségi bölcsődei nevelést az életkornak és a sajátos igényeknek megfelelő felnőtt-kisgyermek arány garantálja. A bölcsődei nevelés alapelveinek megfelelően a kisgyermek a bölcsődébe járás teljes időtartama alatt ugyanabba a gyermekcsoportba jár. Életkor szerint homogén és vegyes csoportok egyaránt előfordulnak. A szakmai elveknek megfelelőbb az életkor szerinti homogén csoport, mert a gyermekek közötti nagy egyéni különbségek kezelése homogén csoportban sem könnyű feladat és a vegyes korcsoport előnyei a bölcsődés korban kevésbé érvényesülnek, mint a későbbi életszakaszokban.

**Napirend**

A jól szervezett, folyamatos, ugyanakkor rugalmas napirend a kisgyermekek igényeinek, szükségleteinek kielégítését, a nyugodt, kiszámítható, folyamatos gondozás feltételeit, annak megvalósítását biztosítja, megteremtve a biztonságérzetet, a kiszámíthatóságot, az aktivitás és az önállósodás lehetőségét. A napirenden belül az egyes kisgyermek igényeit úgy biztosítjuk, hogy közben a csoport életében is áttekinthető rendszer legyen. Ez egyben a csoport belső nyugalmát is biztosítja. A napirend függ a gyermekcsoport életkori összetételétől, fejlett-

ségétől, szükségleteitől, de befolyásolják azt az évszakok, az időjárás, a csoportlétszám és egyéb tényezők is. A napirend kialakításának további feltételei a személyi állandóság („saját kisgyermeknevelő”- rendszer), a tárgyi feltételek, a jó munkaszervezés, a bölcsődei dajkával való összehangolt munka, a kisgyermekek otthoni életének, életritmusának lehetőség szerinti figyelembe vétele.

Bízunk benne, hogy a szakmai programunk megvalósítása segíteni fog abban, hogy a bölcsődei alapelvek érvényesülése mellett kibontakozhasson a sokszínű bölcsődei gyakorlat, mely az életkori sajátosságokat figyelembe véve biztosítja a gyermekek sokoldalú fejlődését. A bölcsőde, mint intézmény meg tudja őrizni a korosztálynak megfelelő elvi és módszertani sajátosságokat, gyermekközpontú szemléletét, a mértékletességet. Ugyanakkor továbbra is biztosítani tudjuk a jó színvonalú bölcsődei ellátást.

A szakmai program naprakész állapotban tartásáról az intézmény vezetője gondoskodik.

……………………………….. ……………………………….

 Dr. Sükösd Tamás Zsolnainé Csajbók Éva

Sárbogárd Város Polgármestere Intézményvezető

Sárbogárd, 2018.08.31.

Mellékletek:

Házirend

Napirendek

Szülőkkel kötendő megállapodás